חלף חצי יובל ומאומה לא השתנה– רצח ראש ממשלה כסכנה ממשית

מאת יעקב קורי

אחרי חצי יובל קיימת בפעם נוספת סכנה ממשית לרצח ראש ממשלה על ידי גורמים שלא מוכנים לקבל את המציאות. בישראל של 2020, ערב ההכרעה על הסיפוח, ניצב נתניהו בפני אותן סכנות שהיו ערב רציחתו של רבין ב- 1995. מספיק "משוגע" אחד בשביל לרצוח. הוא יכול להיות מוסת על ידי גורמים הקוראים למרי אזרחי ועושים דמוניזציה לנתניהו.

**מבוא**

אומרים שההסטוריה חוזרת על עצמה. לצערנו, זה קורה כאשר לא מוכנים ללמוד את הלקחים שלה. אחרי רצח רבין, התבקש לבוא תיקון של קירוב לבבות, של ביעור השנאה, של דיכוי האלימות, של הפסקת השיסוי. בפועל, קרה בדיוק ההיפך ומעולם לא היה מפלס השנאה והשיסוי כה גבוה כמו בימים אלה. השיסוי הוא מצד כל המנהיגות, מימין ומשמאל, חרדים, משיחיים וחילונים, יהודים וערבים. אחרי שחלף חצי יובל מאז הירצחו של יצחק רבין ב- 1995, נוצרו כיום תנאים דומים לרצח בנימין נתניהו ב- 2020. לכאורה, אין מנהיגים כה שונים מרבין ונתניהו, איש שמאל אידיאולוגי אל מול איש ימין אידיאולוגי, רמטכ"ל אהוב ואדריכל הניצחון של מלחמת ששת הימים, אל מול פוליטיקאי בכל רמ"ח אבריו. אבל זה רק לכאורה, כי רב הדימיון על השוני, במיוחד על רקע העובדה שהם הגיעו לשיא כהונתם דווקא בנסיבות הסטוריות הרות גורל לעם ישראל, כשסוגיות קרדינליות נמצאות על הפרק.

**הסכמי אוסלו לעומת סיפוח הבקעה והישובים**

יצחק רבין נרצח על רקע החתימה על הסכמי אוסלו שנתנו למנהיגות הטרור אחיזה בארץ ישראל וסתמו את הגולל על חזון ארץ ישראל השלמה. זה היווה חצית קו אדום של ייהרג ובל יעבור בעיני חוגים משיחיים. הסכם אוסלו ב' נחתם שבועות ספורים לפני רצח רבין ב- 4.11.1995. לעומת זאת, בנימין נתניהו מתכוון לספח את בקעת הירדן ואת הישובים היהודיים ביו"ש מיולי 2020 ובכך ייסתם הגולל על חזון שתי מדינות לשני עמים. זה מהווה חציית קו אדום של ייהרג ובל יעבור בעיני חוגי שמאל קיצוניים שעלולים להגיע למסקנה שרק רצח יעצור את התהליך.

**רבין ונתניהו נתפסים כמנהיגים שאין להם תחליף**

לשמאל היה מזל גדול כאשר רבין הסכים לאמץ את הסכמי אוסלו, שכן לרבין היתה הילה של בטחוניסט ואם הוא תומך באוסלו, סימן שזה פיתרון תקף גם מבחינה בטחונית. לפיכך, הוא נתפס כמנהיג שאין לו תחליף ואם הוא ייעלם כתוצאה מרצח או הפסד בבחירות לא ניתן יהיה להמשיך ביישום הסכמי אוסלו. נתניהו נחשב אף הוא כמנהיג שאין לו תחליף ורק לו יש שפה משותפת עם טראמפ המאפשר לישראל לספח את בקעת הירדן ואת כל הישובים היהודיים ביהודה ושומרון. יש כיום חלון הזדמנויות של מספר חודשים שרק בו ניתן יהיה לספח כי בנובמבר טראמפ עלול להתחלף בנשיא דמוקרטי שלא יישם את עיסקת המאה או שטראמפ עצמו עלול לחזור בו משיקולים שונים אחרי שיבטיח את כהונתו השניה. לכן, יש לעשות הכל (כולל רצח?) למנוע את הסיפוח עד נובמבר 2020. רבין ונתניהו אותרגו כמשיחים ונביאים בעיני אוהדיהם וכמשיחי ונביאי שקר בעיני מתנגדיהם. ולכן, הפוגעים בהם עוברים או לא עוברים על הצו של "אַל תִּגְּעוּ בִמְשִׁיחָי וְלִנְבִיאַי אַל תָּרֵעוּ" (תהילים, קה, טו), תלוי בעיני המתבונן...

**רבין ונתניהו אינם לגיטימיים כי "גנבו" את השלטון**

לרבין היה רוב בכנסת יחד עם העבודה, מרצ וש"ס רק עד חתימת הסכמי אוסלו א' בספטמבר 1993. מיד לאחר החתימה פרשה ש"ס וממשלת רבין הפכה לממשלת מיעוט עם 56 מדנטים (44 עבודה, 12 מרצ) בתמיכה מבחוץ של המפלגות הערביות (3 חד"ש, 2 מד"ע). כן, היו ימים ולמפלגות הערביות היו רק 5 מדנטים לעומת 15 כיום. גם למפלגות החרדיות היו רק 10 מנדטים (6 ש"ס, 4 יהדות התורה) לעומת 16 כיום. זה קרה במהלך חצי יובל, כאשר המגמות הצנטריפוגליות של ארבעת השבטים הולכות ומקצינות את השסע בעם. חוגי הימין טענו שממשלת רבין אינה לגיטימית כי היא נסמכת על מפלגות ערביות שהן עושות דברם של ההנהגה הפלשתינאית. בינואר 1995 הצטרפו לממשלה 3 פורשי צומת של רפול וגם זה נתפס כצעד לא לגיטימי בעיני הימניים שהצביעו לרפול ולפתע ראו כיצד קולותיהם עוברים לשמאל. אבל גם עם 3 העריקים הגיע שיעור התמיכה רק ל- 59 ולא היה לממשלה "רוב יהודי" שנחשב בעיני חוגי הימין לרוב שדרוש על מנת להעביר החלטות הרות גורל לא"י, כהסכמי אוסלו ב'.

חלפו 25 שנים ובמקריות מצמררת אנחנו נמצאים שוב עם גוש של ימין של נתניהו המונה 59 שאינו רוב. ואיך נתניהו מצליח להקים ממשלה? על ידי עריקת מחצית של כחול לבן בראשות גנץ ואשכנזי שהבטיחו בשבועת צופים שלעולם לא יישבו בממשלת נתניהו. אמנם לממשלה יש כיום רוב מוצק של 73, למרות שחלק מימינה עבר לאופוזיציה, אבל הממשלה אינה נחשבת כלגיטימית בעיני חוגי שמאל ומרכז שהצביעו נגד נתניהו וגנבו את קולם. לכן, כל החלטה שתקבל הממשלה הזאת אינה מקובלת עליהם ובראשן החלטת הסיפוח, כמו שהחלטות ממשלת רבין לא היו מקובלות על אנשי הימין ובראשן הסכמי אוסלו. מה שאירוני בכל הסיפור הוא איך אושיות השמאל שאתרגו את ש"ס ואת עריקי רפול כשחברו לרבין מתקוממים נגד הפליק פלאק של גנץ. הם גם דורשים לחקור מי היה מעוניין להפיל את אולמרט בגלל שרצה להשיג הסדר קבע לפתרון הסכסוך, אבל מתריעים נגד נתניהו שדורש לחקור את אלה שמנסים להפיל אותו ולמנוע את הסיפוח וטירפוד חזון 2 מדינות. אין גבול למוסר הכפול ולצביעות.

**תחושת היאוש הנורא של המאוכזבים מאוסלו ומהסיפוח**

ההחלטה לרצוח מנהיג באה רק כתוצאה מתחושת יאוש נורא. מי מאיתנו שזכו ללמוד את יוליוס קיסר של שיקספיר עקבו מקרוב איך גמלה בליבם של הקושרים ברוטוס, קסיוס, קסקא ואחרים. אלה סברו שהם המייצגים האמיתיים של הרומאים, רק הם יכולים להציל את האומה מהעריץ – יוליוס קיסר. ב- 1995 עבור יגאל עמיר ואחרים העריץ הוא רבין. ב- 2020 הקיסר הוא נתניהו עבור רוצחים פוטנציאליים מחוגי השמאל הקיצוני, אך ייתכן גם ערבים קיצוניים, או דווקא חוגי ימין קיצוני שלא מוכנים לשום מדינה פלשתינאית, גם לא מדינה "נכה", מפורזת ומתנגדת לטרור כמו בתוכנית טראמפ. לדעתי, הסיכון הגדול ביותר נמצא דווקא בחוגי שמאל קיצוני, כי הסיפוח בנפשם.

**רבין ונתניהו הם המנהיגם הכי שנואים בתולדות ישראל בתמונת ראי**

הזקנים בקרבנו זוכרים היטב את האווירה ששררה בישראל בשנת 1995. רבין היה המנהיג הכי שנוא על חצי העם. הוא נחשב לעוכר ישראל, ציירו אותו עם כאפיה ובמדי אס. אס. נאמרו עליו דברים נוראים. חלפו 25 שנה ונתניהו הוא המנהיג הכי שנוא על חצי העם. הוא נחשב לעוכר ישראל, הוא אשם א פריורי כי הוא מתחמק מהמשפט, חשדות לכאורה הם פסק דין חלוט ללא שום ספק בעיני רבים מחוגי השמאל. מאתרגים את שומרי הסף ולא חשוב באילו אמצעים הם משתמשים להשיג את העדויות, לשכנע עדי מדינה להאשים את נתניהו. מאידך, ההשתלחות של נתניהו והליכוד כנגד שומרי הסף יצרה שנאה תהומית כלפי נתניהו, במיוחד בקרב חוגי שמאל ומתנגדים לשחיתות.

**טון הדיבור הבוטה של רבין ונתניהו**

השונאים של רבין ונתניהו שנאו אותם בין היתר גם בגלל טון הדיבור המתריס והבוטה במיוחד כלפי היריבים, הזלזול בהם, היהירות של ראשי הממשלה. נתניהו ורבין הם לא הפודל של אף אחד, הם ותיקי קרבות, שניהם בשנות השבעים לחייהם. הם לא מכילים כמו ריבלין או שטייניץ. הם מוציאים את היריבים מהכלים. יש להם אישיות דומיננטית, לא רופסת. רבין אומר על המתיישבים שהם יכולים להסתובב כמו פרופלור, שאין שום בסיס להבנה ביניהם כי הם מכנים אותו בוגד. הוא טוען שגוש אמונים ממיט אסון על ישראל, שהוא סרטן לרקמה החברתית-דמוקרטית של ישראל, תופעה חמורה ביותר, סרטן בגופה של הדמוקטריה הישראלית, ועוד ועוד.

ואילו נתניהו רואה איום על הליכוד בכל דבר. 'המפגינים ברוטשילד, במימון הקרן החדשה, מעונינים רק להחליף אותו בממשלת שמאל'. צחוק הגורל שמנהיג ההפגנות ברוטשילד איציק שמולי חבר בממשלתו... אבל זה עוד מגביר את רף היאוש של הרוצח הפוטנציאלי. ניתן לקנות את כולם אבל לא אותו, הוא ישים לזה סוף אחת ולתמיד. נתניהו חוזר על שקריו עוד ועוד וחצי מהעם מאמינים לו. הוא אומר "מערכת המשפט חברה לעיתונאים ולגורמי שמאל כדי להפיל אותי" ומאמינים לו. צחוק הגורל שאם נתניהו יירצח על ידי איש שמאל זו תהיה ההוכחה האולטימטיבית שהוא צדק בהאשמותיו. נתניהו לועג לברק וקורא לו "איש ישן עם זקן חדש", הוא לועג ל"סמולנים", לא סופר אף אחד. אבל הוא גם אומר דברים שהם כפירה בעיקר באמונתו של איש שמאל פונדמנטליסט: "הכלכלה שלנו היא איש רזה הנושא עליו איש שמן." "שואלים אותי אם לעד נחיה על חרבנו – כן." (אוקטובר 2015). בכך הוא מצדיק את רצח מדינת הרווחה, את הכיבוש ודיכוי העם הפלשתינאי – שתי אבני היסוד של המשנה השמאלנית.

**דמוקרטיה על תנאי מימין ומשמאל**

בשנתיים האחרונות חצה נתניהו את הרוביקון (התייחסתי קודם להקבלה בינו ובין יוליוס קיסר) כשהחליט ללכת לבחירות בסוף 2018 בשביל להימנע מהמשפט שלו. מאז ישראל נמצאת במצב של דמוקרטיה על תנאי – בין אם זה בממשלות מעבר ספק חוקיות במשך שלוש מערכות בחירות ובין אם כשבחסות מגיפת הקורונה מטילים תקנות דרקוניות ומאיימים על הציבור במגיפה כמו השפעת הספרדית שגבתה עשרות מיליוני קורבנות או אף מרחיקים עד המגיפה השחורה מימי הביניים. אמון על דוקטרינת ההלם של מורו ורבו מילטון פרידמן, יועצו ויועץ פינושה, ריגן ות'אצ'ר, נתניהו לא נרתע מכל תכסיס על מנת להלך אימים על העם ועל גנץ ולשכנע אותו להצטרף לממשלה בחסות הקורונה. עד אז הוא לא מאפשר לכנסת להתכנס, לבחור יושב ראש, או להקים ממשלה אלטרנטיבית. דמוקרטיה היא טובה רק אם נתניהו נבחר ונמלט מהכלא. עד אז הוא מוכן שישראל תשקע בגרעונות של עשרות מילירדים, שתהיה אבטלה המונית, שהעוני והפערים יעמיקו, תמות נפשי עם פלישתים, אחרי המבול, כי המדינה זה אני. הרוצח הפוטנציאלי מרגיש מאוים על ידי המצב כי כלום לא עוזר. בבחירות דמוקרטיות השמאל נמחק מהמפה.

למעלה מ- 90% מהעם לא מאמינים בפתרון שתי המדינות כפי שהשמאל מאמין (חזרה כמעט מלאה לגבולות 67, עקירה של מאות אלפי מתנחלים, כינון מדינה פלשתינאית בגדה ובעזה). כשנכשל בקלפי, השמאל הרדיקלי העביר את זירת המאבק לאירופה ולארצות הברית, למוסדות האו"ם, לקמפוסים, לעיתונות הבינלאומית, לממשלות האיחוד האירופי, לאקדמיה האמריקאית. הם מנהלים מסע השחרה חסר תקדים לישראל, במיוחד למדיניות ישראל בשטחים ובראש וראשונה לדמוניזציה של נתניהו. נתניהו מצטייר כמנהיג פשיסט, נאצי, טובח ילדים, לא אנושי וברגע שמתארים אדם כלא אנושי הרי שממילא הוא בן מוות. הזורע רוח קוצר סופה ומי שטובח ילדים חסרי ישע ומצווה לירות על עשרות אלפי מפגינים תמימים שמשום מה רוצים לפרוץ את הגדר ולפלוש לישראל בצעדות השיבה, הוא בן מוות. אם הם לא אומרים זאת במפורש, יכול מאן דהוא להסיק זאת, בדיוק כפי שיגאל עמיר הסיק שיש דין רודף נגד רבין. רצונך לדעת מי יהיה הרוצח של ראש הממשלה, תקשיב היטב מה אומרים עליו מתנגדיו, עד כמה הם משחירים אותו, מתארים אותו כאונטרמענטש, תת אדם, כנאצי. רבין נאצי? נתניהו הוא הוא הנאצי בעיני הרוצח.

ננסה להבין את נתניהו ואת 50% מהעם שחושבים שבאמת ובתמים טופלים בנתניהו אשמות שווא על מנת להדיח ראש ממשלה מכהן ולא לאפשר לימין להמשיך בשלטון ולבצע את הסיפוח המיוחל שעכשיו יש שעת רצון יחידה במינה לבצע זאת. אני אישית סבור שבפריזמה האתית שלי נתניהו אשם, למרות שההאשמות נגדו אינן אשמות שוחד מובהקות, שזאת שערוריה שלא בודקים את פרשות המניות והצוללות שהן הרבה יותר חמורות, ואם נתניהו יימצא אשם בהן תהיה בכך הוכחה חד משמעית לשוחד ושחיתות. מכל מקום, בעיני הרוצח הפוטנציאלי: 'נתניהו הוא אסיר נמלט שחומק בכל פעם ממשפטו. אם הוא ייעלם השמאל יוכל סוף סוף לחזור לימי גדולתו כי רק נתניהו משסה נגדו. כל העם נפשות טועות שנופלות ברשתו של הרב קוסם נתניהו ואם לא מצליחים להפיל אותו בקלפי, בזירה הבינלאומית, במשפטים, נותרה רק דרך אחת – לרצוח אותו, על מנת להחזיר עטרה ליושנה ובא לציון גואל.'

**הכל גלוי, צריך רק לקרוא, לשמוע ולנתח**

נאמר הרבה על חסידי קונספציה. כך היה סבור השב"כ שלא ייתכן שיהודי ירצח ראש ממשלה ורבין נרצח בקלות יחסית. כך היה סבור אמ"ן שלא ייתכן שמצרים וסוריה יפתחו במלחמה ערב יום כיפור ולא התכוננו. כך סבורים רבים שאין אפשרות שאיש שמאל ינסה לרצוח את נתניהו. יש איומים על חייו, על חיי אשתו ובנו. נתניהו מתלונן במשטרה, אך לא בטוח שלוקחים את האיומים ברצינות. המצב כיום הוא בדיוק כפי שהיה ערב רציחתו של רבין, כי גם אז היו איומים על חייו. אבל מספיק לקרוא את הפרסומים של אנשי שמאל על מרי אזרחי, להבין את תחושת היאוש שלהם מהמצב כדי להבין שהוא עלול לדחוף אותם למצבים קיצוניים אחרי שנואשו מכל האמצעים האחרים – החוקיים והציבוריים: 'נשאר אולי רק להיזדקק לאמצעים אלימים על מנת להשיג את רצונם. כל אמצעי טוב על מנת להיפטר מהפושע, הדיקטטור, רוצח הילדים, התאב לסיפוח, המשסה והמפלג, המשחית והרב קוסם הכל יכול.'

צריך לדעת לקרוא את הספרים, המאמרים, הנאומים, המצדיקים התנגדות פסיבית, אמצעים אלימים מוגבלים. לא קוראים בפירוש למרד כי יודעים שבזאת עוברים על החוק, אבל רומזים, מצביעים על חוסר התוחלת של האמצעים החוקיים, בדיוק כמו שהרבנים ואושיות הימין לפני חצי יובל לא קראו לרצח רבין, טענו רק שיש להדיח אותו בכל תנאי. 'בית המשפט הוא מגן הדמוקרטיה כל עוד שאנחנו אנשי השמאל ממנים שופטים משלנו. ברגע שאנשי ימין ממנים שופטים מהימין זה כבר לא לגיטימי, כי הרי בתי המשפט, העיתונות, הטלוויזיה, התיאטרונים, הסרטים הם הלטיפונדות שלנו, של השמאל, וכל ניסיון להשתלט עליהם הוא לא דמוקרטי. אנחנו הרי הדמוקרטים היחידים, המדינה זה אנחנו, אבל נאשים את נתניהו שהוא לואי ה- XIV *שאומר שהמדינה זה אני. הצדק הוא אבסולוטי כל עוד הוא שמאלני, כי הגדרתית כל אנשי הימין טועים, בבונים, מטפסים על עצים, מזרחים, פרימיטיבים, לא משלנו.'*

**מי המרוויחים מרצח ראש הממשלה – הרצחת וגם ירשת?**

רצח רבין היווה טראומה נוראה בעיני אושיות השמאל. מאז כוחם הולך ופוחת ולמעט תקופה קצרה של שלטון ברק במשך פחות משנתיים הימין בשלטון. אמנם הם מנסים לאתרג מושחתים מהימין כמו אולמרט ושרון שביצעו את מדיניות היונים, בנסיגות חד צדדיות בפועל או בתכנון, אבל הפעם נתקלו באגוז קשה לפיצוח. נתניהו שגם הוא מושחת לטענתם לא מוכן לבצע את מדיניותם כדי להימלט מאימת הדין. אדרבא הוא כופר באשמה וממשיך ברצונו לספח. זהו מעשה איום ונורא מבחינתם שאיש המואשם על ידם ברצח רבין, כי הוא עמד על המרפסת, הסית והדיח, יירש את רבין ובכך ייהנה מהרצח, כשהוא ביצע בדיוק ההיפך ממשנת רבין, עצר את אוסלו, ומדכא את הפלשתינאים המסכנים. אושיות השמאל מאמצים את הנרטיב הפלשתינאי כמעט כלשונו, מאתרגים ומבינים את אבו מאזן והחמאס, כשהם מתאבלים על כל קורבן פלשתינאי שנהרג מהפצצות צה"ל אחרי שיורים עלינו אלפי טילים ועל כל ברך שבורה של מאות מצועדי השיבה שרוצים לפלוש לישראל הריבונית ולטבוח בנו. הרוצח הפוטנציאלי עלול לחשוב: "כמעט, כמעט, היינו עושים שלום עם הפלשתינאים, אלמלי רצחו את רבין, ומי אשם ברצח – נתניהו. על כן יש דין רודף עליו וכל דבר לגיטימי על מנת להדיחו מהשלטון. כמו שהימין הרוויח מרצח רבין ועלה לשלטון, כך השמאל ירוויח מרצח נתניהו ויבוא הקץ לכוונות הסיפוח. על דאטפת אטפוך וסוף מטיפיך יטופון ואם נתניהו יירצח יהיה בזה צדק היסטורי..."

**הפרופיל של רוצח ראש הממשלה**

בשעה שהיה די ברור שהרוצח הפוטנציאלי של רבין לא יהיה רבי או מנהיג של הליכוד, אלא איש צעיר פאנאטי המוסת על ידם, לאו דווקא לרצוח אלא על ידי דמוניזציה של ראש הממשלה, הרי שהרוצח הפוטנציאלי של נתניהו לא נראה לי שיהיה צעיר, קודם כל כי לא נותרו כמעט צעירים שמאלנים ובוודאי שאינם פאנאטים כל כך. סביר יותר שהרוצח הפוטנציאלי יהיה זקן, בסוף חייו, שאין לו מה להפסיד, שהבידוד בקורונה העכיר את שלוותו, הקצין את החוויות הטראומטיות שלו בגלל גילו המתקדם, שמקצין כל מגרעת. הרוצח זוכר ימים טובים כאשר השמאל שלט ברמה, כאשר הכל היה טוב, לא היו בשלטון הפשיסטים של אלטלנה, לא שלטו בנו המזרחים המטפסים על העצים, הנאנדרטלים, מנשקי הקמעות. כולם היו אנשי תרבות, קראו הארץ, היו אתיים ולא מושחתים כמו נתניהו וחבורתו, שהיה שלום עם הערבים. לעזאזל העובדות שמפא"י היא המולדת של השחיתות, שהיא נהגה גזענות מוסדית, הדרת מזרחים, חרות ומק"י, שהיתה דיקטטורה דה פקטו, אפליה וגזענות. שהשלום עם הערבים כביכול היה מלווה בהתקפות טרור נוראיות, בפיגועי רצח המוניים, שבגין הוא זה שעשה את השלום היחיד עם מדינה ערבית, כי השלום עם ירדן היה קיים דה פקטו כבר מאז ספטמבר השחור. הזקן עושה אידיאליזציה של העבר ולכן ההווה נראה לו איום ונורא. הוא חי במציאות מדומה ומשוכנע שהוא יקנה את מקומו בהסטוריה על ידי הרצח. אם כי, כאמור, אין להוציא מכלל אפשרות שהרוצח יהיה ערבי או משיחי פאנאטי שמתנגד לתוכנית טראמפ הפשרנית.

**התסריט אם נתניהו יירצח**

הסכנה שיהיה בחודשים הקרובים ניסיון לרצוח את נתניהו היא סבירה, אם בוחנים לעומק את המקבילות בין המצב כיום למצב שהיה ערב רציחת רבין לפני חצי יובל ב- 1995. אם הרוצח יבצע זממו, גנץ יירש אותו כראש ממשלה על פי ההסכם להרכבת הממשלה. ומכאן הקרקע פוריה לשלל תיאוריות קונספירציה שאת הרצח הזמין גנץ על מנת להיות ראש ממשלה כי הוא לא האמין שנתניהו יבצע את חלקו בהסכם ויפרוש בתום 18 חודש. וזה יישמע די הגיוני, כי הרי תמיד האשימו את גנץ שהוא "סמולן", שהשמאלנים איתרגו את גנץ, "אז הוא חבר עם יסודות רדיקלים ואם לא אמר להם מפורשות הרי נתן להם להבין שהדרך היחידה לעצור את נתניהו ואת הסיפוח האמיננטי היא בהירצחו. גנץ יחזיר את השמאל לשלטון, יעצור את הסיפוח, "יבער" את השחיתות ויסוג מהשטחים."

אני סבור כי הגרעין הקשה של הימין, המשיחיים והמתנחלים לא יתנו בשום פנים ואופן לגנץ "לרצוח ולרשת" את נתניהו. מכאן יפרוץ משבר חוקתי, אידיאולוגי וערכי שעלול להדרדר למלחמת אזרחים. העצבים ממילא חשופים בעקבות האבטלה ההמונית, המשבר הכלכלי, הטראומה של הקורונה, השיסוי ההדדי, ההשתלטות של החרדים הרוצים להפוך את החילונים לחוטבי עצים ושואבי מים על מנת שהם ימשיכו להמית עצמם באוהלה של תורה, לא לעבוד ולא לשרת בצבא או בשירות לאומי. הערבים עלולים לעשות אף הם מהומות אם ימנעו מגנץ לעמוד בראש הממשלה. ממשלות העולם יעדיפו את גנץ, כי את נתניהו ממילא לא אהבו במערב אירופה. אירן, סוריה, החיזבאלה והחמאס עלולים לנצל את ההזדמנות על מנת לפתוח במלחמה כוללת נגד ישראל, דווקא כשישראל שסועה, עם ראש ממשלה לגיטימי או לא. עלול להיווצר כאוס מוחלט, מלחמת אזרחים, מלחמה טוטאלית, בגלל הרצח הנורא.

**התסריט אם נתניהו יינצל**

כולם מכירים את הסיפור על פושט הרגל ששרף את העסק על מנת ליהנות מכספי הביטוח ולהימלט מפשיטת הרגל. אחרי שלמדנו מה נתניהו מסוגל לעשות כשהוא גורר אותנו לשלוש מערכות בחירות וכאשר הוא מנצל את מגיפת הקורונה על מנת להנציח את שלטונו, לא קשה לנחש מה יקרה אם נתניהו יינצל מניסיון ההתנקשות. גם אם זה יהיה ניסיון כושל מאוד או אפילו כוונה לניסיון (אני לא רוצה לחשוב על ניסיון מוזמן, כי אני לא מפליג בדמיוני כמו השמאל הקיצוני לימים "האפלים" בשנות השלושים כששרפו את הרייכסטאג), נתניהו ינצל את ההזדמנות על מנת לקחת סמכויות חירום, כפי שממילא מוענקות לו בתקנות לשעת חירום ובקרוב כחוק בגלל כביכול הקורונה, קל וחומר ניסיון לרצח. די לראות איך נהג ארדואן בטורקיה במצב דומה. זאת תהיה הזדמנות בשבילו להתפטר מכל המתנגדים משמאל ומימין, כולל להתפטר מכותב שורות אלה ומרבים כמוהו המבקרים קשות את מדיניותו. כל מי שמהווה איום פוטנציאלי יישלח לכלא. ולית מאן דפליג שנתניהו יבטל במחי יד את המשפט נגדו ויטען שזאת היתה מלכתחילה מזימה של הקושרים להדיח ראש ממשלה מכהן. כל המלחמה שלו נגד שומרי הסף תהפוך למלחמה לגיטימית כי הוא "מגן" על המשטר הדמוקרטי נגד קושרים הרוצים להשליט דיקטטורה שמאלנית. ובכך יבוא הקץ לדמוקרטיה בישראל. לכן אני באופן נחרץ נגד הפגנות אלימות ומתריע במאמר זה על סכנה מוחשית לניסיון לרצח, שימיט אסון על ישראל, בין אם הוא יצליח ובין אם הוא ייכשל. אני מאוד מקווה שמי שצריך להתמודד מול הסכנה אכן עושה זאת, אם כי לא נראה לי שבעיתונות ובמדיה ערים לסבירות הרצח על רקע כוונות הסיפוח המידי.

**מבט אישי**

מאמר זה נכתב קודם כל כדי למנוע את האפשרות הנוראה של רצח ראש ממשלה נוסף אחרי חצי יובל. אני מאוד מקווה שמאן דהוא לא ישאב ממנו רעיונות, אלא להיפך שרשויות הביטחון לא יהיו שאננות כפי שהיו ב- 1995 ויהפכו כל אבן על מנת למנוע רצח פוליטי. אישית, אני נגד כל אלימות, אני אפילו לא משתתף בהפגנות שקטות כי אתה אף פעם לא יכול לדעת לאן תתגלגל הפגנה בגלל גורמים לא אחראים שיצטרפו אליה. יש לכבד הכרעות דמוקרטיות גם אם אינן לשביעות רצונך, גם אם גנבו לך את הקול. דרך אגב, רצה הגורל שגנבו את הקול שלי גם ב- 1995 כאשר הצבעתי לצומת של רפול והעריקים שלו איפשרו את אישור אוסלו ב', מהלך שהיה מנוגד לחלוטין להשקפת עולמי שהיא נגד הקמת מדינה פלשתינאית נוספת לירדן שבה 80% פלשתינאים. רצה הגורל וגם כיום, חצי יובל אחרי רצח רבין, שוב גנבו לי את הקול, ובעוד שהצבעתי לכחול לבן בראשות גנץ שהבטיח כי בשום תנאי לא יחבור לנתניהו 'המושחת', גנץ בגד בהבטחתו וערק לממשלת נתניהו, כגלגל חמישי ועבור תואר של חלק חלופי.

בהיותי דמוקרט עד לשד עצמותי, אני מכבד את רצון הבוחר, גם אם היא לא נוחה לי, גם אם גנבו לי את הקול. בשום מקרה אין לבצע רצח כלשהו, כי שום רצח אינו מוצדק. אבל באווירה הקשה השורה באומה, השסועה והמשוסה, כשארבעת השבטים הולכים ומתרחקים במקום להתאחד, קיימת סכנה מוחשית שמאן דהוא יבחר באופציה של רצח ראש הממשלה 'כאופציה לגיטימית' להשליט את רצונו ולמנוע תהליכים שהם לדעתו לא הפיכים. אני האחרון שמאמין כי איש שמאל אינו עלול להדרדר לרצח. די אם שומעים את הפונדמנטליזם הפאנאטי שבו מדברים רבים ממנהיגיו, את תחושת ה"אלוהים עמנו", גם אם הם אתאיסטים כי הצדק עימנו לשיטתם, את האיתרוג של מנהיגים מושחתים כאולמרט ושרון, דרעי או עריקי רפול, במידה והם בעד התנתקות, הפרדה חד צדדית, נסיגה מהגדה ומהרצועה ואחרינו המבול. שלא להזכיר את משטרי השמאל הכי רצחניים בברה"מ, בסין, בקמבודיה...

מספיק "משוגע" אחד בשביל לרצוח. הוא יכול להיות מוסת על ידי רבנים או על ידי אושיות ימין המלבישים את רבין בכאפיה ובמדי אס אס, או שיכול להיות מוסת על ידי אושיות שמאל הקוראים למרי אזרחי, מציגים את נתניהו כרוצח המונים, אסיר נמלט. הרוצח עלול להגיע למסקנה: 'כי אין כל דרך אחרת, נתניהו האשף מתגבר על כל הקשיים, לא ניתן להכריע אותו בקלפי, בלחץ העולם, במלחמות וטרור ערבי, במשפטים. נותרה רק דרך אחת – כדור האקדח. הוא "יגאל" את האומה מעונשו של נתניהו וייזכר לעולמים כזה שהחזיר את ישראל לשפיות. גם אם הרוצח ישלם את המחיר, ימות או ייאסר, ממילא אם הוא זקן, הוא ימות מהקורונה או הזיקנה – אז עדיף למות על קידוש השם.' לכן החלטתי לכתוב את המאמר, כי הסכנה לרצח נראית כל כך מוחשית מהנימוקים שתיארתי, כי המצב כיום כמעט זהה למצב שהיה לפני חצי יובל. כי השסעים לא התאחו, להיפך הם התגברו. אלא אם כן ברגע האחרון נתאושש וניקח את גורלנו לידיים, נקים כאן משטר חדש, נפתור את כל בעיות היסוד, אם אנו חפצי חיים.